Diari Oficial de la Generalitat Valenciana


Sumari del DOGV 9099, del 03-06-2021 (2021/6195)

RESOLUCIÓ d'1 de juny de 2021, del Consell d'Administració de l'Autoritat de Transport Metropolità de València, per la qual es modifica la Resolució de 24 de març de 2020, del Consell d'Administració de l'Autoritat de Transport Metropolità de València, per la qual s'aproven les normes d'obtenció i utilització dels títols de coordinació o d'integració propietat de l'Autoritat de Transport Metropolità de València.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9099

Data del DOGV
:   03-06-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/6195


Data del document
:   01-06-2021

Organisme emissor
:   Autoritat de Transport Metropolità de València

Tipus de document
:   Resolució

Anàlisi jurídica

 Descriptors 

:   * política de transports

RESOLUCIÓ d'1 de juny de 2021, del Consell d'Administració de l'Autoritat de Transport Metropolità de València, per la qual es modifica la Resolució de 24 de març de 2020, del Consell d'Administració de l'Autoritat de Transport Metropolità de València, per la qual s'aproven les normes d'obtenció i utilització dels títols de coordinació o d'integració propietat de l'Autoritat de Transport Metropolità de València. [2021/6195]  
PREÀMBUL  
  
L'Estatut d'Autonomia de la Comunitat Valenciana, aprovat per Llei orgànica 5/1982, d'1 de juliol (modificada per la Llei orgànica 1/2006, de 10 d'abril), atribueix a la Generalitat, en l'article 49.15, la competència exclusiva en matèria de transport terrestre dins de la Comunitat Valenciana.  
Per part seua, la Llei 6/2011, d'1 d'abril, de la Generalitat, de mobilitat de la Comunitat Valenciana, en l'article 39, encarrega a l'Administració la fixació de tarifes màximes aplicades als títols de transport propis dels operadors de serveis públics de la seua competència.  
  
Així mateix, l'article 2.e del Decret 81/2017, de 23 de juny, del Consell, pel qual s'aprova el Reglament de l'autoritat de transport metropolità de València (d'ara en avant ATMV), indica que una de les funcions de l'ATMV és la relativa al disseny, aprovació i gestió del règim tarifari dels serveis de transport de la seua competència.  
  
Sense perjudici que per Resolució del Consell d'Administració de l'ATMV es regulen els títols propietat de l'ATMV, així com les seues característiques i es fixen les tarifes aplicables, resulta necessari fixar-ne les normes i condicions d'obtenció i utilització.  
A aquest efecte es va dictar la Resolució de 24 de març de 2020, del Consell d'Administració de l'Autoritat de Transport Metropolità de València, per la qual s'aproven les normes d'obtenció i utilització dels títols de coordinació o d'integració propietat de l'Autoritat de Transport Metropolità de València (DOGV 08.04.2020).  
Posteriorment es va dictar la Resolució de 25 de febrer de 2021, del Consell d'Administració de l'Autoritat de Transport Metropolità de València, per la qual es modifica la Resolució de 24 de març de 2020, del Consell d'Administració de l'Autoritat de Transport Metropolità de València, per la qual s'aproven les normes d'obtenció i utilització dels títols de coordinació o d'integració propietat de l'Autoritat de Transport Metropolità de València (DOGV 26.02.2021), per a recollir les normes d'obtenció i utilització de dos nous títols de coordinació o integració denominats Abonament 10 Metrobús i Abonament Violeta, i per a mostrar l'habilitació de les combinacions zonals B, C, D, BC, CD, BCD, ABC i ABCD en l'Abonament de Transbord existent, així com l'ampliació a 60 minuts del temps de transbord dels Abonaments de Transbord d'una zona.  
És objecte de l'actual resolució introduir la descripció i normes d'ús d'un nou títol de coordinació, denominat Senzill QR, que naix amb l'objectiu de reduir el nivell d'utilització de diners en efectiu en la compra de bitllets a bord de Metrobús i contribuir a la millora de la velocitat comercial de la xarxa. Així mateix, s'aprofita per a actualitzar el pla zonal inclòs en l'annex I, que afig les noves línies de connexió entre diferents municipis implantades recentment.  
  
En exercici de la potestat tarifària atribuïda per l'article 90.5.e de la Llei 13/2016, de 29 de desembre, i per l'article 2.e del Decret 81/2017, de 23 de juny, del Consell, amb l'acord previ del Consell d'Administració de l'ATMV, en sessió de 25 de febrer de 2021, resolc:  
  
Primer. Objecte  
Modificar la Resolució de 24 de març de 2020, del Consell d'Administració de l'Autoritat de Transport Metropolità de València, per la qual s'aproven les normes d'obtenció i utilització dels títols de coordinació o d'integració propietat de l'Autoritat de Transport Metropolità de València, com segueix:  
1. Es modifica l'article 3 que queda redactat de la següent manera:  
«Article 3. Definicions  
1. Suport: és el mitjà físic que conté el títol de transport. El més habitual és la Targeta Móbilis, consistent en una targeta sense contacte (TSC), amb un xip incorporat, en la qual es carrega el títol de transport que funciona per proximitat, acostant la targeta al lector. A més, existeixen altres dispositius com ara aplicacions mòbils, bitllets tèrmics, rellotges, etc. Poden ser emesos per l'ATMV o per altres entitats.  
  
2. Títol de transport coordinat: és un contracte de transport entre l'ATMV i el client. En virtut d'això, una persona pot viatjar en un o diversos operadors diferents.  
3. Validesa del títol: la validesa del contracte de transport està subjecta a l'obligació condicional de validació. En el cas del títol Senzill QR i fins que els autobusos de Metrobús no disposen de validadora apta per a llegir QR a bord, la validesa del títol la determinarà la persona conductora.  
4. Validació: és l'acte pel qual el client acosta el seu TSC o suport vàlid al lector de la màquina de validació i, després de la verificació de l'autenticitat del títol carregat en aquesta TSC, es produeix, en el seu cas, la formalització del contracte de transport i l'obertura del pas, si correspon. En el cas del títol Senzill QR i fins que els autobusos de Metrobús no disposen de validadora apta per a llegir QR a bord, la validació del títol se substituirà per activació del títol en l'aplicació mòbil E-Mobil-ity, per part de l'usuari; i en la comprovació de la validesa, per part de la persona conductora.  
5. Zona: és un conjunt de parades agrupades segons un criteri geogràfic de proximitat. Existeixen quatre zones: A, B, C i D, que es detallen en l'annex I.  
6. Línia: és un conjunt de parades agrupades correlativament, segons un criteri de recorregut d'anada i/o tornada o circular en un servei de transport públic.  
7. Mapa de xarxa: és el plànol on es mostren totes les línies i zones en les quals està dividida la xarxa.  
8. Càrrega: és l'adquisició d'un títol de transport en un suport nou o en un suport ja utilitzat amb un títol diferent que ha caducat o esgotat el seu saldo.  
9. Recàrrega: és l'adquisició del mateix títol de transport que contenia el suport, tant si ha caducat o esgotat el seu saldo com si se n'ha ampliat.  
10. Control de tarifa: és un valor que s'incrementa successivament amb cada canvi de tarifes i que s'utilitza per a gestionar els períodes de convivència i bescanvi, ja que especifica si el títol que hi ha carregat en una targeta correspon al preu antic o al nou. S'aplica codificat en la memòria de la targeta i s'ha de definir amb les noves tarifes per a ser comunicat a xarxes de vendes i operadors de transport. Normalment cada títol disposa del seu propi control de tarifa, en funció dels incrementes que haja experimentat en el passat. Quan el control de tarifa és 0 significa que és una tarifa que no caduca.  
11. Reactivació: és la possibilitat d'ampliar la validesa d'una targeta de transport personalitzada o anònima per a continuar carregant un títol de transport bonificat o general.  
La reactivació té caràcter excepcional i només es produirà quan dins del període de validesa d'una targeta entesa com a suport, haja perdut vigència el títol de transport associat a la targeta i torne a tindre vigència aquest títol, com és el cas de la renovació del carnet JOVE, associat al títol d'abonament transport per a joves. Així mateix, serà aplicable en el cas de targetes anònimes caducades, sempre que estiguen en bon estat i la seua tecnologia siga interoperable, i en aquest cas, podrà reactivar-se per una sola vegada amb el límit temporal de dos anys addicionals.  
  
12. Xarxa de vendes: xarxes de comercialització dels títols emesos per l'ATMV. Actualment, els ciutadans de l'àrea metropolitana de València disposen de diverses xarxes de vendes: l'ATMV, a través del seu punt de venda propi, FGV i l'empresa adjudicatària en cada moment del contracte de xarxa de vendes externa.  
Els punts de venda que actualment actuen per a l'emissió, càrrega, recàrrega, tramitació de targetes personalitzades, venda de targetes anònimes, etc., són els prestats pels següents perfils de punt de venda:  
- Centre d'Atenció al Client de l'ATMV, situat en l'estació de metro de Colom.  
- Estacions de Metrovalència: taquilles, màquines autoservei, equips d'inspecció i centres d'atenció al client.  
- Punts de venda de l'empresa adjudicatària de la xarxa de vendes externa.  
- Aplicacions per a mòbils amb recàrrega immediata via NFC (Android amb selecció automàtica de comandos natius MIFARE Classic o ISO, segons la tecnologia de la targeta) i de venda del títol Senzill QR.  
  
- Plataforma web (http://www.tarjetamobilis.com/) per a sol·licitar targetes personalitzades.  
13. Operadors de transport  
a) Ferrocarrils de la Generalitat Valenciana (FGV): FGV gestiona els serveis de transport de viatgers i les infraestructures de les línies de via estreta i de les línies tramviàries que discorren per la Comunitat Valenciana. Aquests serveis es presten a través de dues marques comercials: Metrovalència i TRAM Metropolità d'Alacant. Metrovalència engloba la xarxa ferroviària d'FGV a València, que dona cobertura a la ciutat de València, a la seua àrea metropolitana i zones d'influència.  
b) Empresa Municipal de Transports de València (EMT). L'EMT, pertanyent íntegrament a l'Ajuntament de València, és l'entitat que dona servei de transport públic de superfície mitjançant autobusos a la ciutat de València i les seues connexions amb altres municipis. Les zones on presta servei es consideren zona A.  
c) Metrobús, autobusos metropolitans de València, marca única, presta el servei entre València i tota la seua àrea metropolitana.  
d) Renfe rodalia: operador ferroviari que depén del Govern d'Espanya, que en l'actualitat no s'integra en els serveis coordinats i que disposa d'un mapa zonal diferent. En aquest moment, els títols coordinats no s'empren per a viatjar en la xarxa de rodalia de València. No obstant això, en un futur s'hi podria produir aquesta integració.»  
2. Es modifica l'article 5 que queda redactat de la següent manera:  
«Article 5. Validesa zonal dels títols de transport  
1. El contracte de transport es formalitza quan es valida el títol de transport adquirit, la qual cosa dona dret a viatjar dins de la zona o zones que hi estan habilitades. En el cas del títol Senzill QR, el contracte de transport es formalitza quan la persona conductora comprova que el títol activat en l'aplicació mòbil E-Mobil-ity és vàlid, la qual cosa dona dret a viatjar entre l'origen i destinació seleccionats en la compra.  
  
2. Un títol de transport requereix que incloga totes les zones per les quals discórrega el trajecte a realitzar. En el cas del títol Senzill QR, el trajecte a realitzar haurà d'estar inclòs entre l'origen i destinació seleccionats en el moment d'adquisició del títol.»  
3. S'afig un apartat 2.2 en l'article 6, que queda redactat de la següent manera:  
«2.2 Aplicació mòbil E-Mobil-ity. És una aplicació mòbil disponible en la Play Store i Apple Store desenvolupada per la xarxa de vendes externa de l'ATMV, que permet la compra del títol Senzill QR. En cas d'incidència o mal funcionament amb aquesta, el seu posseïdor ha de dirigir-se al servei tècnic de l'empresa comercialitzadora de l'app PassGo yvco@tkdiwynahqsmxyph.wbh.»  
4. Es modifica l'apartat 2 de l'article 8, que queda redactat de la següent manera:  
«2. Anul·lació  
És la revocació d'un títol produïda per la comissió d'errors en el moment de la seua emissió, bé siga per part de la mateixa ATMV, les xarxes de venda o dels clients per utilitzar una màquina d'autovenda o per sol·licitar verbalment de manera confusa, o pel nom comercial equivocat a l'expenedor del títol que realment es desitja adquirir.  
Es podrà anul·lar un títol de transport, sempre que no s'haja validat o no haja caducat en els 15 minuts posteriors a la seua càrrega o recàrrega. Si es tracta d'un títol temporal o multiviatge, es considerarà que s'ha validat en el moment de la seua primera utilització. Si ja no és possible l'anul·lació en el punt de venda, però resulta necessària per qualsevol motiu raonable, es pot realitzar en el Centre d'Atenció al Client de l'ATMV, situat en l'estació de metro de Colom, després d'analitzar els motius i amb el consentiment de la persona responsable de l'ATMV.  
La compra del títol Senzill QR no es podrà anul·lar, excepte en el cas de fallada de l'aplicació mòbil. Per a sol·licitar l'anul·lació del títol, s'haurà de posar en contacte amb l'empresa comercialitzadora de l'app PassGo mvek@itpcdmabxxmgeidf.ehe.»  
5. Es modifiquen els apartats 1 i 3 de l'article 10 que queden redactats de la següent manera:  
«1. Anar proveïts del títol de transport vigent degudament validat abans de començar el viatge i conservar-lo fins que abandonen les instal·lacions de l'operador. En el cas del títol Senzill QR i fins a la instal·lació de validadores capaces de llegir QR a bord dels autobusos de Metrobús, els usuaris estaran obligats a activar el títol en l'aplicació mòbil E-Mobil-ity abans de pujar a l'autobús i hauran de mostrar el codi QR generat a la persona conductora perquè verifique la seua validesa.»  
«3. Cerciorar-se, en el moment de la seua adquisició, que el títol adquirit és l'adequat i que el canvi rebut és el correcte. En cas d'error en l'adquisició del títol o en el canvi rebut en una màquina d'autovenda, el client podrà traslladar-se al Centre d'Atenció al Client per a reclamar i consultar al personal, si escau, la seua devolució o compensació equivalent. Si l'error de títol es produeix en un punt de venda assistit per un expenedor, el client pot sol·licitar l'anul·lació del títol erroni en els 15 minuts posteriors a la compra, sempre que no l'haja utilitzat. Davant un error de canvi se sol·licitarà l'esmena a l'operari de punt de venda que haja comés aquest error.  
En el cas del títol Senzill QR, l'usuari haurà de comprovar durant la compra que l'origen i destinació seleccionats són correctes. No serà procedent la devolució de l'import en cas d'equivocació, perquè el procés de compra inclou diferents pantalles en les quals l'usuari pot verificar i comprovar el títol que està adquirint.»  
6. Es modifiquen els annexos I i IV que queden redactats segons figura en els corresponents annexos d'aquesta resolució.  
  
Segon. Producció d'efectes  
Aquesta resolució produirà efectes a partir de l'1 de juny de 2021, i deixa sense efectes els apartats objecte de modificació de la Resolució de 24 de març de 2020, del Consell d'Administració de l'Autoritat de Transport Metropolità de València, per la qual s'aproven les normes d'obtenció i utilització dels títols de coordinació o d'integració propietat de l'Autoritat de Transport Metropolità de València (DOGV 08.04.2020).  
  
Contra aquesta resolució, que posa fi a la via administrativa, es podrà interposar un recurs potestatiu de reposició davant el Consell d'Administració de l'ATMV en el termini d'un mes a comptar a partir de l'endemà de ser publicada, d'acord amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Transcorregut aquest termini, únicament es podrà interposar un recurs contenciós administratiu, regulat en la Llei 29/1998, de 13 de juliol, reguladora de la jurisdicció contenciosa administratiu, sense perjudici, si escau, de la procedència del recurs extraordinari de revisió, d'acord amb el que estableixen els articles 125 i 126 de la Llei 39/2015, d'1 d'octubre, del procediment administratiu comú de les administracions públiques.  
  
València, 1 de juny de 2021.- El president del Consell d'Administració de l'Autoritat de Transport Metropolità de València: Arcadi España Garcia.  
  
  
  
ANNEX I  
Plànol zonal aplicable per a trajectes realitzats amb títols de transport de coordinació o d'integració i d'altres títols de propietat de l'ATMV en la xarxa de Metrobús